**NOTĂ INFORMATIVĂ**

**la proiectul hotărîrii Guvernului „Cu privire la aprobarea Regulamentului**

**privind modul de efectuare a expertizei de stat a informației geologice”**

Prezentul proiect de hotărîre a Guvernului este elaborat în conformitate cu prevederile Legii nr. 317 din 18 iulie 2003 privind actele normative ale Guvernului şi ale altor autorităţi ale administraţiei publice centrale şi locale și are drept scop implementarea prevederilor art. 9 lit. j) și art. 52 din Codul subsolului nr. 3-XVI din 2 februarie 2009, cu modificările și completările ulterioare, precum şi asigurarea utilizării raţionale şi complexe a subsolului.

Prevederile din textul proiectului hotărîri de Guvern se extind şi asupra lucrărilor geologice aprobate în Instrucțiunea cu privire la înregistrarea de stat a lucrărilor de cercetare geologică a subsolului, anexa nr. 1 la Ordinul nr. 79 din 07 iunie 2016 al Ministerului Mediului, iar Ministerul Agriculturii, Dezvoltării Regionale și Mediului fiind ca succesor în drepturi al acestuia.

Ca rezultat al aprobării prezentei hotărîri de Guvern Agenţia pentru Geologie şi Resurse Minerale prin ordinul directorului urmează să aprobe componența nominală a Comisiei cu privire la expertiza de stat a informației geologice, care va include specialiștii din cadrul Agenției. Comisia va avea atribuții de adoptare, în baza avizelor expertizelor, a deciziilor privind expertiza de stat a informației geologice, cît și selectarea și aprobarea listei experților geologi.

Ca experți vor fi antrenați, pe bază de contract, specialiști, inclusiv și de peste hotare, la necesitate, în domeniul geologic, hidrogeologic, minier sau din altă ramură de cercetare geologică în funcție de natura materialelor prezentate spre expertizare, cu experiență în domeniu nu mai mic de 5 ani. Nu vor putea fi angajate ca experți persoanele din cadrul instituțiilor/societăților, care execută lucrările de proiectare și cercetare geologică a obiectului supus expertizării, precum și specialiștii societăților care sunt în condiții de subcontractor la efectuarea lucrărilor de cercetare geologică.

Plata pentru efectuarea expertizei va fi suportată de către beneficiarul expertizei. Remunerarea expertului s-a calculat reieșind din volumul de lucru necesar expertizării unui sau altui tip de documentație geologică, la bază fiind luat salariul lunar al specialistului principal din cadrul Agenției.

Daca în urma expertizei, documentația geologică nu va putea fi recomandată spre aprobare, se va emite aviz negativ și se va returna beneficiarului expertizei pentru completare și corectare/modificare. Expertizarea repetată a informației geologice se va efectua numai după înlăturarea divergenților și prin încheierea unui nou contract de efectuare a expertizei.

Aprobarea proiectului hotărîrii de Guvern cu privire la aprobarea Regulamentului privind modul de efectuare a expertizei de stat a informației geologice va permite eficientizarea procesului de planificare și executare a cercetărilor geologice și va duce la creșterea gradului de încredere în informațiile cu caracter geologic ce vor fi păstrate în cadrul Fondului de stat de informații privind subsolul, respectiv folosirea acestora în planificarea și executarea lucrărilor ulterioare, indiferent de domeniul de aplicare.

Pentru implementarea prezentului proiect de hotărîre a Guvernului nu sunt necesare cheltuieli suplimentare din bugetul de stat.

**Ministru Vasile BÎTCA**